b'\n_START_ARTICLE_\nWalter R\xc3\xb6hrl\n_START_SECTION_\nKarjera\n_START_PARAGRAPH_\nB\xc5\xabdamas 16 met\xc5\xb3, Riolis prad\xc4\x97jo dirbti R\xc4\x97gensburgo vienuolyne ir netrukus tapo vienuolio vairuotoju, nuva\xc5\xbeiavusiu 120 000\xc2\xa0km. M\xc4\x97go aktyv\xc5\xb3 sport\xc4\x85, tok\xc4\xaf kaip slidin\xc4\x97jimas, tod\xc4\x97l 1968\xc2\xa0m. buvo pakviestas sudalyvauti savo pirmajame ralyje._NEWLINE_Pasaulio ralio \xc4\x8dempionate V. Riolis buvo \xc5\xbeinomas a\xc5\xa1tuntajame ir devintajame de\xc5\xa1imtme\xc4\x8diuose, keturis kartus laim\xc4\x97j\xc4\x99s Monte Karlo ral\xc4\xaf su keturiais skirtingais automobiliais. Jo ilgametis \xc5\xa1turmanas buvo Kristianas Gaistdiorferis. 1980 m. Pasaulio ralio \xc4\x8dempionat\xc4\x85 laim\xc4\x97jo vairuodamas Fiat 131 Abarth. Dar \xc4\xafsp\xc5\xabdingesn\xc4\x99 pergal\xc4\x99 pasiek\xc4\x97 1982 m. \xc4\x8dempionate, kai sugeb\xc4\x97jo pasiprie\xc5\xa1inti Mi\xc5\xa1el\xc4\x97s Mouton pilotuojamai keturi\xc5\xb3 varom\xc5\xb3j\xc5\xb3 rat\xc5\xb3 Audi Quattro, kai pats vairavo seno modelio, galiniais varomaisiais ratais Opel Ascona 400. Tuo pat metu jis tapo ir Afrikos ralio \xc4\x8dempionato nugal\xc4\x97toju._NEWLINE_1983 m. jis prisijung\xc4\x97 prie Lancia komandos, kur pilotavo nauj\xc4\x85, galiniais ratais varom\xc4\x85 Lancia 037. 1984 m. pers\xc4\x97do \xc4\xaf keturias varomaisiais ratais Audi Quattro, kuri buvo gaminama jo gimtojoje \xc5\xbeem\xc4\x97je\xc2\xa0\xe2\x80\x93 Bavarijoje._NEWLINE_Vis dar dalyvaudamas auk\xc5\xa1\xc4\x8diausio lygio var\xc5\xbeybose jis nebepatekdavo tarp paj\xc4\x97giausi\xc5\xb3 \xc4\x8dempionato vairuotoj\xc5\xb3. Iki \xc5\xa1iol yra laim\xc4\x97j\xc4\x99s 14 Pasaulio ralio \xc4\x8dempionato etap\xc5\xb3._NEWLINE_V. Riolis yra talentingas lenktynininkas, Nikio Laudos pavadintas \xe2\x80\x9eRat\xc5\xb3 genijumi\xe2\x80\x9c. 1992\xc2\xa0m. 24 valand\xc5\xb3 Niurburgringo lenktyn\xc4\x97se nakt\xc4\xaf buvo tankus r\xc5\xabkas ir stiprus lietus, bet V. Riolis va\xc5\xbeiavo nema\xc5\xbeindamas tempo. Vis tik lenktyn\xc4\x97s kelioms valandoms buvo nutrauktos._NEWLINE_Italijoje jis buvo i\xc5\xa1rinktas \xc5\xa0imtme\xc4\x8dio ralio vairuotoju. 2000\xc2\xa0m. lapkrit\xc4\xaf Pranc\xc5\xabzijoje buvo i\xc5\xa1rinktas T\xc5\xabkstantme\xc4\x8dio ralio vairuotoju. \xc5\xbdiuri susidedanti i\xc5\xa1 100 pasaulyje \xc5\xbeinom\xc5\xb3 motosporto ekspert\xc5\xb3 i\xc5\xa1rinko j\xc4\xaf Geriausiu vis\xc5\xb3 laik\xc5\xb3 ralio vairuotoju Italijoje.'